A BIZOTTSÁG 516/2005/EK RENDELETE
(2005. március 31.)
a cukorágazatban termelési illetékelőlegként fizetendő egységösszegeknek a 2004/2005-ös gazdasági évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 15. cikke (8) bekezdésére,
mivel:
(1)
A cukorágazatban a kvótarendszer alkalmazására vonatkozó részletes szabályok megállapításáról szóló, 2002. február 20-i 314/2002/EK bizottsági rendelet (2) 6. cikke előírja a cukorgyártók, izoglükózgyártók és inulinszirup-gyártók által az illeték előlegeként fizetendő egységösszegek meghatározását április 1-je előtt az adott év termelésére vonatkozóan.
(2)
Az illetékekre vonatkozó becslés az 1260/2001/EK rendelet 15. cikke (3), illetve (5) bekezdésében említett legmagasabb összeg 60 %-ánál nagyobb összeget eredményez a termelési alapilleték, illetve a B termelési illeték tekintetében. A 314/2002/EK rendelet 7. cikke (1) és (2) bekezdésével összhangban a megfelelő legmagasabb összeg 50 %-ában kell meghatározni a cukorra és inulinszirupra vonatkozó alapilleték, illetve B termelési illeték előlegét. Ugyanezen cikk (3) bekezdésének megfelelően az izoglükóz termelési alapilleték-előlegét a cukor becsült termelési alapilletéke egységösszegének 40 %-ában kell megállapítani.
(3)
A Cukorpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 314/2002/EK rendelet 6. cikke (1) bekezdésének b) pontjában említett egységösszegek a 2004/2005-ös gazdasági évre vonatkozóan a következők:
a)
a termelési alapilleték előlege 6,32 euró minden tonna fehér cukor után az A és a B cukor esetében;
b)
a B termelési illeték előlege 118,48 euró minden tonna fehér cukor után a B cukor esetében;
c)
a termelési alapilleték előlege 5,06 euró minden tonna szárazanyag után az A és a B izoglükóz esetében;
d)
a termelési alapilleték előlege 6,32 euró minden tonna cukor-izoglükóz szárazanyag-egyenérték után az A és a B inulinszirup esetében;
e)
a B termelési illeték előlege 118,48 euró minden tonna cukor-izoglükóz szárazanyag-egyenérték után a B inulinszirup esetében.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 31-én.